མི་ཚེའི་ལས་དབང་མཐའ་ནས་བསྒྱུར་ཞིང་།སྐྱིད་སྡུག་གི་ཀྱོག་ལམ་གང་མང་རྒྱུ།དོན་འགྲུབ་ལྷ་མོ་ཁམས་པའི་རི་ཆུ་ལས་བརྒལ་ཏེ།ཧོའོ་གི་ཏན་གྱི་རོགས་རམ་འོག་ཁོ་མོ་ནན་ཅིང་ཅིན་ལིང་བུ་མོ་སློབ་གྲྭ་ཆེན་མོ་རུ་རྒྱ་ཡིག་སློབ་སྦྱོང་ལ་ཞུགས།ཁོ་མོས་བཤད་རྒྱུར།རང་རེའི་ཁམས་ཕྱོགས་ནི་ས་མཐོན་རི་གཟར་དང་འགྲིམ་འགྲུལ་མི་བདེ་བས་ཁམས་ཁུལ་ནས་ཕྱིར་ཐོན་པའི་བོད་མི་ཉིན་མོའི་སྐར་མ་ལས་ཀྱང་དཀོན་ཟེར།དོན་འགྲུབ་ལྷ་མོ་ཐོག་མར་སློབ་གྲྭ་དེར་ཐོན་ཚེ་མི་རྣམས་ཀྱི་ཆེས་མཚར་བའི་མིག་མདངས་དང་བཅས་ཁོ་མོ་ལ་བསྐོར་ཏེ་བལྟས་པ་དང་།བསམ་ཡུལ་ལས་འདས་པ་ཞིག་ནི་མི་ཚོགས་ཀྱི་ནང་ནས་ལ་ལས་ཁོ་མོ་ལཀླ་ཀློཞེས་བོས་པས་ཁོ་མོའི་སེམས་སུ་བཟོད་མེད་ཀྱི་ན་ཟུག་སྐྱེས།དོན་འགྲུབ་ལྷ་མོའི་བསམ་པར་ད་ནས་སློབ་སྦྱོང་ལ་བརྩོན་དེ་ཕྱིན་ཆད་ངེས་པར་དུ་དེབ་ཞིག་བྲིས་ནས་ཕྱི་རོལ་གྱི་མི་རྣམས་ལ་ཁམས་པའི་མི་དག་རིག་གནས་མེད་པའི་ས་གནས་སུ་འཚར་ལོངས་བྱུང་བ་ཞིག་མིན་པ་དང་།ཁམས་པའི་ས་ཁུལ་ཉིད་ཀླ་ཀློའི་ཡུལ་གྲུ་ཞིག་མིན་པ་ཤེས་སུ་འཇུག་རྒྱུའི་ཆོད་སེམས་ཀྱི་འདུན་པ་དྲག་ཏུ་འཕྱོར།དེ་ནས་ཁོ་མོས་རྩོམ་འབྲི་ལ་འབད་པ་དང་གུང་ཆེན་ཚགས་པརསོགས་ཚགས་པར་དང་དུས་དེབ་ཀྱི་སྟེང་ལ་བོད་ཀྱི་དམངས་ཁྲོད་གཏམ་རྒྱུད་དང་གཏམ་དཔེ་སོགས་གང་མང་བཀོད་པ་རེད།འདི་ལྟར་ཁོ་མོས་ནན་ཅིང་ནསོག་བོད་ཟླ་རེའི་ཚགས་པརདུ་ཡིག་བསྒྱུར་དང་ཞུ་དག་གི་ལས་ཀ་བསྒྲུབས་ཞོར་ཆེད་སྦྱོང་ཚན་ཁག་གི་སློབ་གཞི་ཚང་མ་མཇུག་སྒྲིལ།སློབ་ཆེན་ལས་མཐར་ཕྱིན་རྗེས་ཁོ་མོ་སོག་བོད་སློབ་གྲྭ་རུ་བོད་ཡིག་དགེ་རྒན་དུ་ལས་བགོས་བྱས།ཁོ་མོས་དེ་ནས་ཧོང་ཕུའུ་དམག་མིའི་སློབ་གྲྭའི་སློབ་ཁྲིད་དམག་དཔོན་ལི་ཁའེ་ཞེས་པ་ངོ་ཤེས།ལི་ཁའེ་ནི་སི་ཁྲོན་བྱང་རྒྱུད་ཀྱི་མི་ཡིན་པ་དང་།གཟུགས་མཐོ་ལ་རྫིག་ཉམས་ལྡན་པའི་ཕོ་གསར་ཞིག་ཡིན།༡༩༣༨ལོར་དོན་འགྲུབ་ལྷ་མོས་མི་ཚེའི་བདེ་སྡུག་ལི་ཁའེ་ལ་བཅོལ་ཏེ་ཁོ་དང་གཉེན་སྒྲིག་བྱས་པ་དང་།མི་རིང་བར་བུ་བུ་མོ་གཉིས་སྐྱེས།འོན་ཀྱང་བདེ་སྐྱིད་ཀྱི་འཚོ་བ་དམག་འཁྲུག་གིས་གཏོར་ཏེ་ཁོ་མོ་ཡོད་སའི་སློབ་གྲྭ་རི་འགོག་དམག་འཁྲུག་ལངས་རིང་ཁྲུང་ཆིང་དུ་གནས་སྤོས་བྱས་ཏེ་སོག་བོད་སློབ་གྲྭའི་མིང་ཀྱང་རྒྱལ་འཛུགས་ཆབ་སྲིད་སློབ་གླིང་ཞེས་པར་བསྒྱུར།དེ་ནས་བཟུང་ཁོ་གཉིས་ས་ཕྱོགས་གཉིས་སུ་འཚོ་བར་རོལ་དགོས་ཤིང་།འདི་ལྟར་ལོ་ཤས་འགོར་བས་མཐར་བཟའ་ཁ་གྱེས་དགོས་བྱུང་།བཟའ་ཁ་འཐོར་རྗེས་བུ་མོ་ཕ་དང་འབྲངས་ཏེ་རྗེས་ནས་ཐའེ་ཝན་ལ་སོང་།བུ་ཁོ་མོས་ཁྲིད་ཀྱང་ལོ་གསུམ་གྱི་རང་བྱུང་གནོད་འཚེ་འབྱུང་རིང་མུ་གེས་འཆི་ཤོར།ཁོ་མོས་བུ་དྲན་ཐེངས་རེར་མཆི་མའི་ཕྲེང་རྡོག་བར་མེད་གདོང་ལ་བཞུར།དོན་འགྲུབ་ལྷ་མོའི་བརྩེ་དུང་གི་ཆུ་མོའི་གཞུང་ལ་བར་ཆད་ཀྱི་རྦབ་རྡོ་འདྲིལ་བྱུང་ཡང་།རང་འཁྲིའི་བྱ་གཞག་གི་སྟེང་ལ་བླ་ལྷག་གིས་གྲུབ་འབྲས་ཐོབ་ཡོད།༡༩༤༠ལོར་དོན་འགྲུབ་ལྷ་མོར་རྒྱལ་འཛུགས་ཆབ་སྲིད་སློབ་གླིང་གིས་དགེ་རྒན་ཆེན་མོ་གཞོན་པའི་གོ་མིང་གནང་བ་དང་།དེ་དུས་ཀྱི་ཁོ་མོ་སྔར་དང་མི་འདྲ་བར་ལོ་ན་ཆུང་བའི་དགེ་རྒན་ཆེན་མོ་བ་ཞིག་དང་ཁམས་པའི་ས་ཁུལ་ནས་ཡོང་བའི་བོད་རིགས་ཀྱི་བུད་མེད་ཅིག་ཡིན་ཕྱིན་མི་རྣམས་ཀྱི་མིག་གིས་བལྟས་ཡུལ་དང་རྣ་བས་གཏད་ཕྱོགས་སུ་གྱུར།༡༩༤༦ལོར་དོན་འགྲུབ་ལྷ་མོས་བྲིས་པའིཀྲུང་གོའི་མཐའ་མཚམསཞེས་པ་དཔེ་བསྐྲུན་བྱས་པ་དང་།དེ་ལས་ཁོ་མོས་ཁམས་པ་ནི་རིག་གནས་མེད་པ་དང་ཀླ་ཀློའི་ཡུལ་གྲུ་ཞིག་མིན་པ་དང་།མཐའ་མཚམས་གསར་སྦོལ་བྱེད་སྟངས་དང་སློབ་གྲྭ་འཛུགས་ལུགས་སོགས་བསྟན་ཡོད་པས་དེབ་དེར་མི་རྣམས་ཀྱི་དགའ་བ་ཐོབ།༡༩༤༧ལོར་དོན་འགྲུབ་ལྷ་མོ་སྤྱི་ཚོགས་སུ་སྤྱོད་ཡོན་ལྡན་པའི་སྐུ་ཚབ་ལ་བདམས་པ་དང་།མིང་གྲགས་ཀྱང་སྔར་ལས་ཆེ་བར་སོང་།༡༩༥༠ལོར་དོན་འགྲུབ་ལྷ་མོ་ནན་ཅིང་ནས་དེ་དུས་ཀྱི་ཞི་ཁམས་ཞིང་ཆེན་དུ་ལོགགཡག་རྔ་རུ་ཡིག་བསྒྱུར་གྱི་ལས་ཀ་བསྒྲུབས།རྗེས་སུ་ཞི་ཁམས་ཞིང་ཆེན་དང་སི་ཁྲོན་ཞིང་ཆེན་མཉམ་སྡུད་བྱས་དུས་ཁྲེང་ཏུའུ་ལ་སོང་སྟེ་ཡིག་བསྒྱུར་གྱི་ལས་ཀར་ཞུགས་པ་རེད།དེ་དུས་དོན་འགྲུབ་ལྷ་མོ་སླར་ཡང་རང་ཉིད་ཚེ་གཅིག་གི་གཏན་གྲོགས་ལྕགས་ལ་ཚང་གི་ཞང་པོ་སྐལ་བཟང་དང་འཕྲད་དེ།༡༩༥༦ལོར་གཉེན་སྒྲིག་བྱས་པ་དང་།ཁོ་མོའི་ཡིག་བསྒྱུར་གྱི་ལམ་བུ་རུ་སྐལ་བཟང་གི་རོགས་རམ་ཚད་མེད་ཐོབ་པ་དང་།ཁོ་གཉིས་ཀྱི་བར་དུ་ཆུ་མོ་ལས་རི་ཞིང་།བྲག་རི་ལས་བརྟན་པའི་བརྩེ་དུང་ཟབ་མོ་ཆགས།རིག་གནས་གསར་བརྗེའི་སྐབས་ཁོ་གཉིས་མཉམ་དུ་དར་མདོར་ལོག་ནས་མི་དམངས་མང་ཚོགས་ཀྱི་སློབ་གསོ་ལ་ཞུགས།དེ་ནས་རིག་གནས་གསར་བརྗེའི་ཆར་རླུང་ཡོལ་རྗེས་ཁོ་གཉིས་མཉམ་དུ་དཀར་མཛེས་ཁུལ་སྲིད་གྲོས་སུ་ལས་བགོས་བྱས་པ་དང་།ལས་འཁྱུར་ངལ་གསོའི་བར་དུ་ལས་གནས་སུ་ཞུགས།